**Tisztelt Felvett Hallgató!**

Gratulálunk, Ön felvételt nyert a Nemzeti Közszolgálati Egyetem Államtudományi és Közigazgatási Kar közigazgatási mesterképzési szakára a 2017/2018. tanév I. (őszi) félévétől!

**a 2017/2018. tanév I. félévének beosztása**

**Regisztrációs időszak:** 2017. augusztus 21 – szeptember 3.

**Szorgalmi időszak:** 2017. szeptember 4 – december 15.

**Vizsgaidőszak (záróvizsga-időszakkal):** 2017. december 16 – 2018. január 26.

A részletes tanévbeosztás a kari honlapon elérhető.

A felvételt nyert jelentkezőnek a felvételi határozatban szereplő szakra, munkarendre kell **beiratkoznia**. A beiratkozáson kötelező a részvétel, melyen személyesen (vagy meghatalmazott személynek) kell megjelenni.

**A beiratkozás helye**: 1083 Budapest, Ludovika tér 2. oktatási épület földszint II. előadó

**A beiratkozás időpontja:** 2017. augusztus 29. (kedd) 8.30

**Minden jelentkező csak a megadott időpontban tud beiratkozni!**

A beiratkozás alkalmával először a **tanulmányai megkezdésével kapcsolatos legfontosabb** információkat hallgathatja meg előadások formájában, majd pedig **egyénileg kell beiratkoznia** a lentebb felsorolt dokumentumok bemutatásával/leadásával:

* eredeti oklevél és egy másolt példány,
* nyelvvizsga bizonyítvány(ok) eredeti és egy másolt példány,
* 3 hónapnál nem régebbi büntetlen előéletet igazoló hatósági bizonyítvány (csak eredeti példányt fogadunk el),
* személyi igazolvány,
* a Társadalombiztosítási Azonosító Jelet (TAJ) igazoló hatósági bizonyítvány,
* adóazonosító jelét tartalmazó adóigazolvány,
* bankszámlaszám (bank pontos megnevezése, bankszámlaszám),
* 1 db igazolványkép,
* támogatott hallgatók közszolgálati ösztöndíjszerződés 2 eredeti példányban / önköltséges hallgatók képzési szerződés 2 eredeti példányban (kari honlapról letölthető - Hallgatóknak/Tanulmányi ügyek/Beiratkozás),
* Neptun rendszerből nyomtatott, majd kitöltött és aláírt beiratkozási lap egy példányban (mellékelt tájékoztató szerint)
* önköltséges hallgatók esetében az önköltség 50 %-ának befizetését igazoló terhelési értesítő.

**Felhívjuk figyelmét, hogy a fenti dokumentumok bármelyikének hiányában a beiratkozás nem lehetséges! A helyszínen fénymásolási lehetőséget biztosítani nem tudunk!**

A beiratkozás a beiratkozási lap kitöltésével, a meghatározott okiratok bemutatásával, benyújtásával, szerződések megkötésével, a Neptun rendszerben való regisztrációval; az első tanulmányi félév aktiválása legalább egy tantárgy felvételével történik. Nem iratkozhat be az a hallgató, aki a lejárt fizetési kötelezettségeinek nem tett eleget.

A hallgatói jogviszony a felvételről szóló döntés alapján, a beiratkozással jön létre. Az Egyetemen hallgatói jogviszony csak büntetlen előéletű személlyel létesíthető. Az Oktatási Hivatal besorolási határozata, valamint az Egyetem felvételi határozata alapján a jelentkező abban a félévben létesíthet hallgatói jogviszonyt, amelyre a felvételi eljárás során felvételt nyert.

A beiratkozás előfeltétele továbbá minden hallgatóra nézve a hallgatói fogadalom letétele. A fogadalmat megtagadó, felvett státuszú jelentkező az Egyetemmel hallgatói jogviszonyt nem létesíthet. A fogadalom letételét a hallgató a Fogadalom szövegéhez csatolt névjegyzéken aláírásával igazolja.

Aki felvételt nyert, de nem iratkozott be, annak hallgatói jogviszonya nem jön létre, ezért a regisztrációs időszak befejezésével a felvettek névjegyzékéből törölni kell.

A Tanulmányi és vizsgaszabályzat értelmében a tanulmányok szüneteltetése csak az Egyetemre történő beiratkozás után kérhető. Az első szünetelésre csak az első félév sikeres teljesítése után kerülhet sor. Ez alól kivételt képez, ha a hallgató a hallgatói jogviszonyból eredő kötelezettségeinek szülés, baleset, betegség vagy más, váratlan ok miatt, önhibáján kívül nem tud eleget tenni.

tantárgyfelvétel

Az első félévben a beiratkozás alkalmával az ajánlott tantervben szereplő kötelezően teljesítendő tantárgyakról listát kap, mely tantárgyakat a regisztrációs időszakban kell felvennie a Neptun rendszerben. Ezen időszak alatt van lehetősége továbbá a választható tárgyak felvételére is. A fentiekről a beiratkozáskor részletesen tájékoztatjuk.

konzultációs napok/órarend

Az egyes kurzusokhoz meghirdetett időpontok a Neptun rendszerben tekinthetőek meg (Tanulmányok/Órarend). A hallgató egyéni tan- és órarendjének a Neptun rendszerben történő eléréséről külön tájékoztatót talál a kari honlapunkon (Hallgatóknak/Tanulmányi ügyek/Neptun/Tájékoztatók, információk).

kreditátviteli kérelmek

Más felsőoktatási intézményben, más karon vagy más szakon teljesített tantárgy befogadható, ha az a képzési célt szolgálja. A befogadás a tantárgyhoz tartozó kreditpont megállapítását és a tantárgy más tantárggyal (vagy tantárgyakkal) való helyettesíthetőségének, illetve más tantárgytól való különbözőségének megállapítását jelenti.

A beszámítás a **hallgató kérelme** alapján történhet. A befogadásról az illetékes Intézet vezetőjének javaslata alapján az Egyetemi Kreditátviteli és Validációs Bizottság (továbbiakban: EKÁVB) dönt. A szak tantárgyát a befogadott tantárgy helyettesítheti, ha a két tantárgy programja **legalább 75%-ban megegyezik**.

A kérelmet **a Neptun rendszer kérvénykezelő modulján** keresztül kell beadni! A kérelemhez **hiteles leckekönyv** **vagy hiteles oklevélmelléklet másolatot**, valamint **hiteles és részletes tantárgyi programot** kell csatolni. Tantárgyi program csatolása alól mentesül abban az esetben, ha a Karon (vagy annak jogelődjén) teljesített tantárgyat kíván befogadtatni.

Legyenek figyelemmel arra, hogy **tantárgyanként kell egy-egy kérelmet** benyújtani!

A kreditátviteli kérelmek benyújtásának határideje: **2017. szeptember 3. (vasárnap) 23.59**

A határidő elmulasztása jogvesztő, a határidő után a rendszer lezár, kérelem nem lesz beadható, ezért kérjük, idejében szerezze be a szükséges dokumentumokat.

A beszámítás, illetve az ezen alapuló tantárgyi felmentés az EKÁVB határozata alapján válik jogerőssé. A határozat a Neptun rendszerben tekinthető majd meg.

A tantárgy annyi kredittel ismerhető el a hallgató számára, amennyi kreditet a szak tantervében a helyettesített tantárgy(ak)hoz rendeltek. A megszerzett érdemjegy a tantárgy elismerésekor nem módosítható.

A **Tanulmányi Osztály elérhetősége**, **félfogadási rendje** a kari honlapon (Hallgatóknak/Tanulmányi ügyek/Elérhetőségek) tekinthető meg.

A képzéssel kapcsolatos minden további aktuális információt megtalál az akk.uni-nke.hu honlapon.

Budapest, 2017. július 31.

Tanulmányi Osztály